google/wiki40b huggingface dataset:
Bonnefond

Poloha

Obec má rozlohu 45,06 km². Najvyšší bod je položený 924 m n. m. a najnižší bod 657 m n. m.

Obyvateľstvo

Počet obyvateľov obce je 107 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Kresťanská únia

Vznik a história

Ku vzniku strany došlo 8. februára 2019 pretvorením malej mimoparlamentnej strany Nezávislé fórum (zaregistrovanej 27. augusta 1998), keď sa 7. januára 2019 zmenil štatutár a sídlo tejto strany a 8. februára 2019 došlo k premenovaniu na súčasný názov Kresťanská únia. Týmto pretvorením tohto subjektu došlo ku vzniku de facto novej strany.
Strana informovala 22. februára 2019, že sa zúčastní volieb do európskeho parlamentu. Líderkou bude Anna Záborská a na druhom mieste Branislav Škripek. Strana chce v Európskom parlamente obhajovať ľudskú dôstojnosť, zamerať sa na rodinu, obhajovať slobodu vierovyznania a zamerať sa na bezpečnosť.
Kaprijke

Obyvateľstvo

Obec má približne 6 171 obyvateľov (2010).
Majstrovstvá Európy v halovom pozemnom hokeji

Majstrovstvá Európy v halovom pozemnom hokeji je najvyššie európske medzinárodné podujatie národných družstiev v halovom hokeji, ktorý riadi Európska federácia pozemného hokeja (EHF). Najčastejším víťazom sú obe reprezentácie Nemecka.
Prvé halové majstrovstvá Európy sa konali v Nemecku, v roku 1974. Od roku 1997 prebiehajú s dvojročnou periodicitou. Vo viacerých výkonnostných kategóriách prebiehajú od roku 1996 (na tráve od 2005). Majstrovstvá Európy slúžia aj ako kvalifikácia európskych družstiev na majstrovstvá sveta či Svetové hry. Od roku 1982 prebiehajú aj halové majstrovstvá Európy juniorov.
Majstrovstvá sveta v halovom lakrose

Majstrovstvá sveta v halovom lakrose sú najvyššie medzinárodné podujatie národných družstiev v box lakrose, halovej formy lakrosu, ktoré riadi Medzinárodná lakrosová federácia (FIL). Ich história siaha do roku 2003, kedy sa v Kanade konal prvý turnaj majstrovstiev sveta. Prebiehajú so 4-ročnou periodicitou, a iba v mužskej kategórii. Dominuje v nich družstvo Kanady, ktoré zvíťazilo na všetkých turnajoch.
Campneuseville

Poloha

Obec má rozlohu 12,3 km². Najvyšší bod je položený 211 m n. m. a najnižší bod 107 m n. m.

Obyvateľstvo

Počet obyvateľov obce je 490 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Fej Ťün-lung

Životopis

Ťun-lung pochádza z mesta Kun-šan v provincii Ťiang-su. V rokoch 1982-1986 študoval na vojenskej vysokej leteckej škole s vynikajúcim prospechom. Po štúdiu slúžil vo vojenskom letectve.

Kozmonaut

V októbri 1995 začal medzi čínskymi vojenskými pilotmi výber do oddielu kozmonautov. Po úspešnom absolvovaní všetkých testov bol v januári 1998 zaradený medzi kozmonautov. Pri prvom čínskom pilotovanom kozmickom lete (2003, Šen-čou 5) bol v užšej skupine piatich astronautov pripravujúcich sa na let.
Roku 2005 bol menovaný za veliteľa druhého čínskeho letu v lodi Šen-čou 6, ďalším členom posádky bol Nie Chaj-šeng. Loď odštartovala 12. októbra 2005 o 3:00 UTC. Po splnení letového programu pristáli kozmonauti v návratovom modulu 16. októbra 2005 o 20:33 UTC. Orbitálny modul zostal na obežnej dráhe s očakávanou životnosťou pol roka, zanikol v atmosfére 1. apríla 2008.
Roku 2008 bol zaradený do záložnej posádky letu Šen-čou 7. Bol náhradníkom pilota Liou Po-minga.
Holoprozencefália

Výskyt a prognóza

Holoprozencefália patrí medzi pomerne časté vrodené chyby. Odhaduje sa, že postihuje približne každé 250-te embryo s tým, že väčšinou nie je zlučiteľná so životom a končí spontánnym potratom. Jej výskyt u živonarodených detí sa odhaduje na 1 : 10 – 20 000. Je dvakrát častejšia u ženského pohlavia a viac ako 4-násobne častejšia u detí žien, ktoré nedovŕšili dňom pôrodu 18-ty rok života. Najčastejšia forma je alobárna (cca 50%). Len 10% prípadov má izolované postihnutie mozgu, u ostatných sú pridružené ďalšie anomálie, najčastejšie v oblasti tváre. Môže sa vyskytovať samostatne alebo v rámci rôznych syndrómov (napr. trizómia 13 alebo Pallisterov-Hallov syndróm).
Prognóza je všeobecne zlá; pri izolovanej holoprozencefálii je ročné prežívanie cca 50%, dospelosti sa dožívajú len miernejšie formy.

Príčiny

Holoprozencefália môže byť primárne následkom genetických porúch (príslušné poškodenia môžu postihovať viaceré a rôzne gény s rovnakým morfologickým prejavom), ale príčinou môžu byť i faktory prostredia (chemické látky, ionizujúce žiarenie, diabetes mellitus či alkoholizmus matky a podobne). Za zmienku stojí predovšetkým rastlina s latinským názvom Veratrum californicum (Kýchavica kalifornská), ktorá obsahuje teratogén cyklopamín.

Klinické prejavy a patologické zmeny mozgu

Porucha vývoja mozgu pri holoprozencefálii má za následok poruchu čuchu (hyposmia), epileptické záchvaty, zhoršenie schopnosti pohybu so zvýšeným svalovým napätím (spasticita), spomalenie psychického i fyzického vývoja, poruchy endokrinnej regulácie pre poškodenie podmozgovej žľazy, emočnú labilitu a prejavy poškodenia mozgového kmeňa (ťažkosti s dýchaním, srdcovým rytmom, poruchy regulácie telesnej teploty).
Takmer vždy chýbajú čuchové trakty a bulby (bulbus et tractus olfactorius bilat.). Hypotalamus a hypofýza sú obyčajne nedostatočne vyvinuté a majú zníženú funkciu. Párové corpora mamillaria sú obvykle spojené do jednej štruktúry. Bežný je abnormálny priebeh predných a stredných mozgových tepien. Detailnejšie sú patologické zmeny opísané pri jednotlivých typoch holoprozencefálie.
Peter Michael Senge

Peter Michael Senge (narodený 1947) je americký vedec v odbore managementu prednášejúci na Massachusetts Institute of Technology (MIT). Zaslúžil sa o rozvoj konceptu učiaca sa organizácia.

Životopis

Peter Senge sa narodil v roku 1947. Vyštudoval letecké a kozmické inženierstvo na Stanfordovej univerzite, súbežne študoval aj filozofiu. V roku 1972 získal na MIT magisterský titul v odbore modelovanie sociálnych systémov a v roku 1978 doktorát v odbore management.
Bol riaditeľom Centra pre organizačné učenie (Center for Organizational Learning) na Sloanovej škole managementu. Založil Spoločnosť pre organizačné učenie (Society for Organizational Learning, SoL ), prednáša na MIT.

Kariéra

Peter Senge bol študentom J. W. Forrestera. Nadviazal na prácu Chrisa Argyrisa a Roberta Fritza. Svoje knihy oprel o priekopnické práce s v oblasti organizačného rozvoja a vytvorení konceptu učiacej sa organizácie pri poradenstve od 70. a 80. rokov v spoločnostiach Ford, Chrysler, Shell, AT&T, Hannover Insurance, Harley-Davidson.
V roku 1990 publikoval P.M.Senge dielo The Fifth Discipline, The Art and Practise of the Learning Organisation, ktoré vyšlo vo vydavateľstve Doubleday, USA. V slovenskom jazyku vyšla v roku 1995 pod názvom Piata disciplína manažmentu, vyd. Open Windows Bratislava a v českom jazyku ako Piata disciplína .
V tomto diele medzi prvými definoval teóriu, že učiť sa môžu aj organizácie, a to prostredníctvom svojich pracovníkov. V modernej teórii pre 21.storočie, ktorú nazval učiacou sa organizáciou, tvrdí, že organizácie sa učia cez jednotlivcov. Ak sa však učia iba jednotlivci v rôznych školeniach, kurzoch, tréningoch, to ešte nemusí znamenať, že sa učí organizácia. Bez jednotlivcov však nemožno hovoriť o "učení sa organizácie". Organizácia sa učí za pochodu a v praxi.
Hovorí: " Ak by učiaca sa organizácia bola inováciou v oblasti strojárstva, ako napríklad lietadlo alebo osobný počítač, jej komponenty by sa nazývali "technológiami". Komponenty inovácie ľudského správania sú disciplíny. Pod disciplínou tu nemám na mysli posilnenie poriadku, ani "kárne opatrenia", ale súbor teórií a postupov, ktoré je potrebné naštudovať, osvojiť si a potom aplikovať do praxe. Disciplína je cesta, na ktorej človek získava určité schopnosti či zručnosti. Venovať sa určitej disciplíne znamená učiť sa do konca života, pričom dokonalý v nej človek nebude nikdy." Päť disciplín učiacej sa organizácie: 1.Osobné majstrovstvo 2. Myšlienkové schémy 3. Osobná vízia 4. Učenie sa v kolektíve (tímové učenie sa) 5. Systémové myslenie.
Koncept učiaca sa organizácia je jedným zo základov vedomostnej spoločnosti vedomostná spoločnosť. Organizáciu popisuje ako dynamické systémy v procese nekonečnej adaptácie a zdokonalovania. . Systémové myslenie chápe ako predpoklad rozvoja organizácií.
Majstrovstvá WAFF vo futsale

Majstrovstvá WAFF vo futsale sú najvyššie medzinárodné západoázijské podujatie vo futsale, ktoré riadi Západoázijská futbalová federácia (WAFF). Ich história siaha do roku 2007, kedy sa v Iráne konali prvé majstrovstvá WAFF mužov a o rok neskôr v Jordánsku aj prvé majstrovstvá WAFF žien. V ženskej kategórii v nich dominuje družstvo Iránu.
Ginals

Poloha

Obec má rozlohu 24,15 km². Najvyšší bod je položený 463 m n. m. a najnižší bod 191 m n. m.

Obyvateľstvo

Počet obyvateľov obce je 202 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Pivovar

Pivovar je technologický celok vyrábajúci pivo. Je rozdelený do niekoľkých samostatných prevádzok, ktoré zodpovedajú jednotlivým výrobným fázam.

História pivovarov na Slovensku

Prvé tri kráľovské pivovary v bývalom Rakúsko-Uhorsku sa nachádzali v Tvrdomesticiach, Veľkých Uherciach pri Topoľčanoch (2 v dnešnom Slovensku) a v Turdmenoch pri Balatóne (1 v dnešnom Maďarsku). O existencii týchto pivovarov sa zmieňuje listina kráľa Ladislava IV. z roku 1274.
Chemická väzba

Chemická väzba je špeciálny typ interakcie atómov (iónov), ktorý vedie k vzniku chemickej zlúčeniny a určuje jej energiu, geometrickú štruktúru a iné vlastnosti.
Andrej Čambál

Životopis

Narodil sa v roľníckej rodine ako tretí z piatich súrodencov. Dvaja súrodenci zomreli v útlom veku, sestra Helena zomrela ako mladá rehoľníčka a najmladší brat Jozef sa oženil. Študoval na gymnáziu v Trnave a potom od roku 1886 teológiu v Ostrihome, kde bol 27. júna 1892 vysvätený za kňaza. Stal sa kaplánom v Modre, kde súčasne vyučoval náboženstvo na tamojšej Meštianskej škole a Učiteľskom ústave.
18. októbra 1892 v Trnave vstúpil pod vedením pátra Aloisa Henniga, zakladateľa zboru Cantica Sacra Tyrnaviae do Spoločnosti Ježišovej (jezuiti). V Trnave prešiel dvojročnou skúšobnou dobou (noviciát). Potom pôsobil dva roky ako predstavený jezuitského konviktu v Kaloči (terajšie Maďarsko). V rokoch 1897– 1898 si prehlboval filozofiu v Bratislave. Potom tri roky učil matematiku a fyziku na arcibiskupskom gymnáziu v Trnave. Vynikal hlavne v matematike. Za dva roky získal učiteľský diplom. Od roku 1899 bol prézesom (duchovným správcom) Mariánskych kongregácií. Prvou bola kongregácia študentov gymnázia. Okrem toho bol v tomto čase superiorom jezuitských školastikov. V rokoch 1904 – 1905 bol na štúdiách teológie v Innsbrucku. V roku 1906 dokončil tretí rok skúšobnej doby v Trnave. Tzv. tretiu probáciu (gradus) zložil 2. februára 1907 v Trnave.
Z tohto obdobia sú známe 8-dňové misie pri príležitosti výročia slzenia milostivého obrazu Panny Márie trnavskej, kde bol spolu s pátrami Silvestrom, Riesom a Ottom (z Viedne) kazateľom. Taktiež v tomto období začína pôsobiť ako redaktor časopisu Posol a venovať sa misijnej činnosti. Od roku 1910 pôsobí ako kazateľ a v roku 1911 je mu zverená zodpovednosť za slovenskú pastoráciu v Trnave. Počas prvej svetovej vojny mu bola zverená pastorácia v nemocnici, do ktorej privážali zranených z bojísk. Od roku 1917 bol osvedčeným moderátorom kňazských rekolekcií a vyznačoval sa aj ako vynikajúci exercitátor pre kňazov. Po roku 1918 vyučoval na arcibiskupskom gymnáziu v Trnave. V rokoch 1919 – 1927 vykonával spolu s ďalšími tromi spolubratmi misie na Orave a Liptove. V rokoch 1922 – 1926 pôsobil v Ružomberku. V roku 1927 sa vrátil znovu do Trnavy. Bol hlavným organizátorom procesie na sviatok Božského Srdca Ježišovho a bol veľkým šíriteľom úcty k Božskému Srdcu Ježišovmu. Taktiež bol veľkým ctiteľom Panny Márie.
Zomrel 12. apríla 1934 v Trnave na tuberkulózu hrdla. Ako uvádza dobová tlač, na jeho pohrebe 15. apríla sa zúčastnilo asi 15 000 ľudí. Pochovaný bol v Trnave, pôvodne na starom cintoríne pri Kalvárii a po zrušení tohto cintorína boli jeho ostatky prenesené v roku 1978 do spoločného hrobu jezuitov na cintorín na Kamennej ceste.
Dalhart

XIT ranč

Dalhart je tiež známy ako "XIT City" pre jeho vzťah s historickým XIT rančom. Rozloha ranču predstavovala 3 000 000 akrov (12 000 km2), osadníci ho dostali výmenou za územie, na ktorom leží hlavné mesto Austin. Ranč bol zrušený v roku 1912, ale jeho história je zaznamenaná v XIT múzeu.

Hospodárstvo

Hospodárstvo je zamerané na poľnohospodárstvo, vrátane farmárstva, rančerstva, živočíšnu výrobu, veľké farmy ošípaných. V poslednom čase bola vybudovaná mliekáreň, premiestnená z Kalifornie. Výstavba továrne na spracovanie syrov kalifornskou firmou Hilmax priniesla mestu približne 300 pracovných miest. Počas rozkvetu XIT ranču bola krajina prériou. Časť prérie bola premenená na ornú pôdu, ale nedostatok vlahy neumožnil jej produktívne využívanie. Následne boli vybudované zavlažovacie zariadenia, ktoré umožnili najmä pestovanie kukurice.
Zaujímavosťou je, že ulice centra mesta sú dláždené tehlami.
Courchapon

Poloha

Obec má rozlohu 5,31 km². Najvyšší bod je položený 332 m n. m. a najnižší bod 198 m n. m.

Obyvateľstvo

Počet obyvateľov obce je 170 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Rainbow Warrior

Rainbow Warrior (Dúhový bojovník, pôvodným menom Sir William Hardy) bola loď, ktorú v roku 1978 zakúpila organizácia Greenpeace. Jej úlohou bola účasť na kampani proti zabíjaniu veľrýb, pokusným atómovým výbuchom, zakladaniu skládok nebezpečných odpadov na dne mora alebo oceánov a na ďalších podobných akciách. 10. júla 1985 ju v prístave Auckland pomocou výbušnín potopili agenti francúzskej tajnej služby, aby znemožnili organizácii pripravované akcie proti francúzskym skúškam atómových zbraní. Na potopenej lodi zahynul člen Greenpeace Fernando Pereira.
Novozélandské úrady pri následnom vyšetrovaní dokázali potopenie lode dvojicou, ktorá sa najprv vydávala za manželov Turengesových zo Švajčiarska a akýkoľvek podiel na zničení lode odmietala. Po dlhom vyšetrovaní sa však ukázalo, že sa jednalo o agentov francúzskej tajnej služby (DGSE) - majora Alaina Mafarta a kapitánku Dominique Prieur. Až 11. septembra 1985 francúzsky premiér Laurent Faibus pripustil, že loď skutočne potopili agenti francúzskej tajnej služby. Dôsledne vyšetriť celú záležitosť ale nebolo možné, pretože sa materiály o tejto akcii z archívov DGSE „stratili“.
Obaja agenti boli na Novom Zélande odsúdení na 5 rokov väzenia. Po hrubom nátlaku Francúzska ich Nový Zéland vydal na väznenie Francúzsku s podmienkou, že ich predčasné prepustenie bude vyžadovať súhlas Nového Zélandu. Francúzsko ich však prepustilo už po dvoch rokoch bez toho, aby vôbec novozélandskú vládu oficiálne informovalo.
Rainbow Warrior bol vyzdvihnutý, ale jeho oprava sa ukázala ako nerentabilná - preto bol znova potopený 2. decembra 1987 v zátoke Matauri, kde sa stal umelým základom pre útes a „rybí svätostánok“.
Organizácia Greenpeace 2. septembra 1987 uspela v medzinárodnej arbitráži proti Francúzsku a dostala od neho 8,16 miliónov dolárov, za ktoré zakúpila loď Grampian Fame, ktorú pomenovala Rainbow Warrior II (po prvýkrát pod týmto menom vyplávala 10. júla 1989).
V roku 1992 o tejto udalosti natočil režisér Michael Tuchner film s názvom Potopenie lode Rainbow Warrior s Jonom Voightom v hlavnej úlohe.
Hypoplázia a aplázia hypofýzy

Hypoplázia a aplázia hypofýzy patria do skupiny vrodených chýb podmozgovej žľazy. Hypoplázia je nedostatočné, neúplné vytvorenie hypofýzy počas vnútromaternicového vývoja jedinca; aplázia je úplné nevyvinutie tejto žľazy s vnútornou sekréciou. Pojmom aplázia sa môže v užšom slova zmysle označovať i úplné chýbanie niektorého z typov buniek hypofýzy. V literatúre je popisovaná i izolovaná aplázia predného laloka - adehohypofýzy.
Oba typy sú zriedkavé a väčšinou sprevádzajú ťažké formy vrodených chýb (malformácií) mozgu, akými sú kyklopia a anencefália. Súčasne vznikajú poruchy vývoja endokrinných žliaz, ktoré sú riadené práve hypofýzou. Aplázia hypofýzy je takmer vždy smrteľná veľmi krátko po narodení, zväčša v dôsledku ťažkého vrodeného poškodenia mozgu a často i ostatných orgánov. Pri hypoplázii sa v dôsledku nedostatočnej tvorby hormónov hypofýzy klinicky prejavia rôzne ťažké stupne panhypopituitarizmu.
Částrovické rybníky

Popis oblasti

Je to sústava troch menších rybníkov a mokraďových lúk v plytkom údolí Částrovického potoka. Medzi početné ohrozené a chránené druhy v oblasti patrí napríklad vstavačovec májový (Dactylorhiza majalis), vachta trojlistá (Menyanthes trifoliata), fialka močiarna (Viola palustris), páperník úzkolistý (Eriophorum angustifolium) a ďalšie. Z bezstavovcov tu žije rak bahenný (Astacus leptodactylus), bol tu pozorovaný i pásikavec obyčajný (Cordulegaster boltonii). Z obojživelníkov je významný výskyt mloka bodkovaného (Triturus vulgaris), skokana hnedého (Rana temporaria) a zeleného (Pelophylax esculentus). Z vtákov v okolí rybníka hniezdia pŕhľaviar červenkastý (Saxicola rubetra) a trsteniarik bahenný (Acrocephalus scirpaceus), kôrovník dlhoprstý (Certhia familiaris), potápka malá (Tachybaptus ruficollis) či chochlačka vrkočatá (Aythya fuligula).
Kóan

Kóan (jap. 公案 – kóan) je obvyklým racionálne logickým chápaním neriešiteľný, neprijateľný problém, väčšinou vo forme príbehu. Používa sa ako námet na rozjímanie v niektorých školách zen budhizmu. Predstavuje spôsob meditácie na hľadanie čistého duševného bytia. Nájdenie zmyslu a vyriešenie kóanu vyžaduje zmenu v spôsobe chápania a nazerania vecí, čo zväčša nie je dosiahnuteľné čisto racionálnym uvažovaním, je však prístupné intuícii.
Gattières

Poloha

Obec má rozlohu 10,03 km². Najvyšší bod je položený 950 m n. m. a najnižší bod 48 m n. m.

Obyvateľstvo

Počet obyvateľov obce je 4 069 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
František Lexa

Život

Narodil sa v rodine právnika v Pardubiciach. V 80. rokoch 19. storočia sa rodina presťahovala do Prahy, kde už navštevoval gymnázium. Medzi jeho učiteľov patril Alois Jirásek, ktorý ho učil zemepis a dejepis. Po gymnáziu navštevoval Filozofickú fakultu Karlo-Ferdinandovej univerzity (dobový názov Karlovej univerzity). Medzi jeho spolužiakmi bol Tomáš Masaryk a Zdeněk Nejedlý.
Po dokončení vysokoškolských štúdií učil chvíľu stredoškolskú matematiku a fyziku na malostranskom gymnáziu a na C. K. Vyššom gymnáziu v Hradci Králové, jeho záujmy však smerovali k filozofii a psychológii. Odtiaľ sa dostal k štúdiu staroegyptského písma. V roku 1905 sa začal učiť starú egyptčinu a preložil jednu kapitolu Knihy mŕtvych. Tento preklad sa náhodou dostal do rúk profesorovi orientalistiky Rudolfovi Dvořákovi a ten Lexu odporučil na štúdium egyptčiny k profesorovi Adolfovi Ermanovi do Berlína.
Po roku štúdia v Berlíne sa Lexa presunul na niekoľko mesiacov do Štrasburgu, kde študoval démotčinu. Tu sa rozhodol vydať vlastnú démotickú gramatiku. Po návrate do Prahy opäť vyučoval na gymnáziu, zároveň však pracoval na svojej habilitačnej práci s názvom O poměru ducha, duše a těla u Egypťanů Staré říše, ktorú zverejnil po prvej svetovej vojne.
Po vzniku Československa bol na Karlovej univerzite záujem o orientalistiku a tak tu Lexa bezplatne prednášal od roku 1919 egyptológiu. V roku 1927 získal na univerzite platené miesto mimoriadneho profesora. Počas tohto obdobia uverejnil niekoľko prác, o ktoré bol veľký záujem, čo bolo podnetom k vytvoreniu Egyptského seminára na Karlovej univerzite. Jeho jediným riadnym profesorom sa stal František Lexa. V školskom roku 1934/35 bol zvolený za dekana Karlovej univerzity. Jeho žiakom z tohto obdobia bol aj Jaroslav Černý, neskorší vynikajúci český egyptológ a znalec hieratického písma.
V 50. rokoch 20. storočia vnukol Lexovi jeho žiak Zbyněk Žába myšlienku založiť Československý egyptologický ústav so sídlom v Prahe a Káhire. A pretože mal Lexa dobré známosti v politických kruhoch, podarilo sa ústav roku 1958 založiť a dostať poverenie viesť ho. Po jeho smrti vedenie ústavu prevzal Zbyněk Žába.
František Lexa zomrel v roku 1960 v Prahe.
Vasteville

Poloha

Obec má rozlohu 16,72 km². Najvyšší bod je položený 175 m n. m. a najnižší bod 3 m n. m.

Obyvateľstvo

Počet obyvateľov obce je 1 121 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
John Lawrence LeConte

Biografia

John Lawrence sa narodil v New Yorku v rodine známeho prírodovedca John Eatton Le Conte. Ten ho vychovával sám, keďže jeho matka zomrela len pár mesiacov po pôrode. John Lawrence absolvoval Mount Saint Mary College v roku 1842 a College of Physicians and Surgeons v roku 1846. Po skončení štúdií na medicíne podnikol v roku 1849 niekoľko výprav na západ, vrátane cesty do Kalifornie cez Panamu. Keď bol v San Franciscu, poslal cca 10 000 ks chrobákov naložených v liehu svojmu otcovi. O ďalších cca 20 000 chrobákov prišiel pri požiari v roku 1852. LeConte aj často cestoval - do Európy, Egyptu a Alžíru. V roku 1852 sa odsťahoval do Philadelphie v Pensylvánii, kde žil až do konca svojho života. Počas rokov Americkej občianskej vojny pracoval ako chirurg u Kalifornských dobrovoľníkov, kde dosiahol hodnosť podplukovníka. V roku 1878 sa stal vrchným úradníkom (asistent riaditeľa) Mincovne Spojených štátov Amerických vo Philadelphii. Túto pozíciu zastával až do svojej smrti v roku 1883.
John Lawrence LeConte pôsobil aj ako viceprezident v American Philosophical Society (v rokoch 1880-1883), prezident American Association for the Advancement of Science (1873). Bol zakladateľom American Entomological Society a zakladajúcim členom National Academy of Sciences.
LeConte zbieral aj vtáky a informácie o nich pre Spencera Fullertona Bairda, ktorý bol jeho vzdialený bratranec, a neskoršie pôsobil ako riaditeľ Smithsonian Institution. Túto činnosť vykonával viac ako 39 rokov.
Ako protihodnotu Baird požiadal ostatných prírodovedcov, aby na svojich výpravách zbierali chrobáky pre LeContea.
Diaľnica A4 (Srbsko)

Priebeh

Diaľnica vytvára dôležité prepojenie Srbska s Bulharskom údolím rieky Nišava. Začína križovatkou s diaľnicou A1 a severnou časťou obchádza centrum Niša. Za mestom končí vybudovaný úsek, ktorý bude pokračovať východným smerom inou trasou, než je vedená cesta I/43. Budovaný úsek povedie od Proseku cez Kunovicu, čím sa vyhne úzkemu údoliu a pri obci Crvena Reka sa napojí na existujúci obchvat mesta Bela Palanka. Odtiaľ bude trasa diaľnice viesť popri meste Pirot k existujúcemu obchvatu Dimitrovgradu a k hranici s Bulharskom, kde sa v budúcnosti napojí na diaľnicu A7.
Vytvára významné cestné spojenie Belehradu a Sofie, po ktorej prechádza strategické spojenie Turecka a severo-východnej časti Grécka so strednou a západnou Európou.
Saint-Jean-de-Niost

Polohopis

Saint-Jean-de-Niost má rozlohu 14,19 km². Najvyšší bod je položený 242 m n. m. a najnižší bod 193 m n. m.

Obyvateľstvo

Saint-Jean-de-Niost má 1419 obyvateľov (2009).
Graf vývoja obyvateľstva:
Zdroje: INSEE
Hronská niva

Vymedzenie

Podcelok sa nachádza vo východnej časti Podunajskej pahorkatiny a zaberá pás územia popri rieke Hron, južne od mesta Tlmače. Na severe ju ohraničujú Štiavnické vrchy s podcelkami Hodrušská hornatina a Kozmálovské vŕšky, západným smerom leží rozsiahla Hronská pahorkatina. Juhovýchodný okraj v blízkosti ústia lemuje pohorie Burda a východným smerom pokračuje krajinný celok Ipeľskou pahorkatinou.

Doprava

Severojužným smerom vedie nivou cesta I/76 (Tlmače – Štúrovo), ktorú pri Leviciach križuje cesta I/51 (Nitra – Hontianske Nemce) a pri Šarovciach cesta I/75 (Nové Zámky – Lučenec). V južnej časti vedie cesta I/63 (Komárno – Ostrihom). Severnou časťou územia vedie železničná trať Nové Zámky – Zvolen, na ktorú nadväzuje trať Štúrovo – Levice. V stanici Čata ústí tiež trať zo Zvolena.
Irsai Oliver

Irsai Oliver (skratka IO) je odroda viniča (Vitis vinifera), kríženec odrôd Pozsonyi Fehér (Bratislavské biele) a Čabaňská perla, ktorú v Maďarsku roku 1930 vyšľachtil Pál Kocsis.
Pozsonyi Fehér (Bratislavské biele) je stará muštová odroda neznámeho pôvodu, možno pochádzajúca z Karpatskej kotliny, pestovaná dnes na veľmi malých plochách iba v Maďarsku, na Slovensku, v Česku a v Moldavsku.

Stolovanie

Pre svoju výraznú arómu sa víno odporúča k chodom ako dezertný prípitok, eventuálne k ťažkým a hutným syrom či k dezertom.